proxectonos/corpus_dominio_legal_administrativo_tmp huggingface dataset:
RESOLUCIÓN do 13 de outubro de 2009 pola que se fai pública a ampliación do límite de crédito dispoñible para o exercicio 2009 para axudas a proxectos de deseño (procedemento IG109).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 19/10/2009

Mediante Resolución do 5 de febreiro de 2009 (DOG nº 31, do 13 de febreiro) procedeuse á convocatoria de varias liñas de axuda do Igape, entre outras, a liña de axudas a proxectos de deseño (procedemento IG109), cun crédito dispoñible para concesións de 500.000 euros no orzamento de 2009.
Tendo en conta o volume de solicitudes recibidas e tratando de dar resposta á ampla demanda de axuda e na procura da efectividade desta liña, semella oportuno incrementar o importe aprobado para as axudas a proxectos de deseño (procedemento IG109 -artigo 5).
Na súa virtude e de conformidade coas facultades que teño conferidas,
RESOLVO:
Único.-Ampliar en 900.000 euros o crédito dispoñible para o exercicio 2009 para as axudas a proxectos de deseño, ao abeiro da base reguladora das axudas a proxectos de consultoría e asistencia técnica nas pemes (procedemento IG109-artigo 5), con cargo á partida orzamentaria 02.02.E4/10/02-656 dos orzamentos do Igape.
Con esta ampliación a suma total do crédito dispoñible para o exercicio 2009 é de 1.400.000 euros.
Santiago de Compostela, 13 de outubro de 2009.
Joaquín Varela de Limia de Cominges
Director xeral do Instituto Galego de Promoción Económica
RESOLUCIÓN do 2 de outubro de 2009 pola que se ordena a publicación do acordo do Consello da Xunta de Galicia do 1 de outubro de 2009 polo que se aproba a modificación da relación de postos de traballo do Instituto Galego de Consumo.
CONSELLERÍA DE FACENDA — III. OUTRAS DISPOSICIÓNS — 19/10/2009

A aprobación da modificación da relación de postos de traballo do Instituto Galego de Consumo xustifícase polas necesidades organizativas e funcionais da consellería.
O Decreto 324/2009, do 11 de xuño, establece a estrutura orgánica da Consellería de Economía e Industria. No devandito decreto e dependente desa consellería figura como organismo autónomo de carácter administrativo e con personalidade xurídica propia o Instituto Galego de Consumo.
En consecuencia, por proposta da Consellería de Economía e Industria, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 1 de outubro de 2009, adoptou o seguinte
ACORDO:
Primeiro.-Apróbase a modificación da relación de postos de traballo do Instituto Galego de Consumo, nos termos seguintes:
a) A modificación da relación de postos de traballo, ten por obxecto cambiar o requisito de corpo/escala de cobertura, actualmente só previsto para persoal de Administración xeral, posibilitando a súa cobertura por persoal de Administración especial e persoal de Administración xeral-escala de inspección de consumo para os postos de xefatura de servizo de consumo das catro provincias, A Coruña, Lugo, Ourense e Pontevedra.
b) Así mesmo, modifícase o posto de director/a coordinador/a do Laboratorio de Consumo de Galicia na Coruña, ampliando a súa cobertura ao persoal de Administración especial, ademais de incluir un número superior de titulacións académicas.
Segundo.-Ordénase a publicación desta no Diario Oficial de Galicia para os efectos da súa entrada en vigor a partir do día seguinte ao da súa publicación.
Terceiro.-Clasificar de libre designación o posto que a continuación se relaciona en aplicación dos criterios de excepcionalidade que á marxe se indican, de conformidade co previsto no Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, e o disposto mediante Acordo do 28 de xaneiro de 2008 asinado polo conselleiro de Presidencia, Administracións Públicas e Xustiza e polas organizacións sindicais.
Ver referencia pdf "20400D002P007.PDF"
Visto o acordo adoptado polo Consello da Xunta de Galicia na súa reunión do 1 de outubro de 2009, relativo á aprobación da modificación da relación de postos de traballo do Instituto Galego de Consumo, coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 2 de outubro de 2009.
Marta Fernández Currás
Conselleira de Facenda
Ver referencia pdf "20400D002P007.PDF"
CORRECCIÓN de erros.-Resolución do 15 de setembro de 2009 pola que se modifican as bases reguladoras das axudas a pemes, autónomos e particulares para a renovación de automóbiles con achatarramento de automóbiles antigos-Plan Remóvete.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 16/10/2009

Mediante Resolución do 15 de setembro de 2009 (DOG nº 187, do 23 de setembro) dáselle publicidade ao acordo do Consello de Dirección do Igape que amplía o prazo de presentación da solicitude de cobramento para as axudas do Igape ás pemes, autónomos e particulares para a renovación de automóbiles con achatarramento de automóbiles antigos-Plan Remóvete Galicia- (DOG nº 130, do 6 de xullo).
Na resolución modifícase o punto primeiro do artigo 9 das ditas bases, que amplía de tres a seis meses o prazo de presentación da solicitude de cobramento, e queda sen modificar a referencia ao prazo feita no mesmo artigo, no seu punto quinto.
Advertido o erro na referida resolución, procede facer a seguinte corrección:
Engadir a modificación do punto quinto do artigo 9 das bases reguladoras do seguinte xeito:
Artigo 9.5, onde di:
«9.5. Transcorrido o prazo de tres meses desde a notificación da concesión da axuda á entidade colaboradora sen que esta tivese presentado a solicitude de cobramento da subvención, o Igape requirirá a entidade colaboradora para que no prazo improrrogable de dez días a presente. A falta de presentación comportará a perda do dereito ao cobramento total da subvención».
Debe dicir:
«9.5. Transcorrido o prazo de seis meses desde a notificación da concesión da axuda á entidade colaboradora sen que esta tivese presentado a solicitude de cobramento da subvención, o Igape requirirá a entidade colaboradora para que no prazo improrrogable de dez días a presente. A falta de presentación comportará a perda do dereito ao cobramento total da subvención».
ORDE do 30 de setembro de 2009 pola que se declaran de utilidade pública diversas asociacións.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 16/10/2009

Por iniciativa das correspondentes asociacións poderán ser declaradas de utilidade pública aquelas que reúnan os requisitos establecidos no artigo 32 da Lei orgánica 1/2002, do 22 de marzo, reguladora do dereito de asociacións.
Os expedientes foron instruídos, de conformidade co previsto no Real decreto 1740/2003, do 19 de decembro, sobre procedemento de declaración de utilidade pública de asociacións, nos que constan os informes favorables preceptivos.
O Decreto 157/2008, do 10 de xullo, sobre asunción de funcións da Administración do Estado traspasadas á Comunidade Autónoma de Galicia, mediante o Real decreto 108/2008, en materia de declaración de utilidade pública de asociacións, asigna estas funcións á Consellería de Presidencia, Administracións Públicas e Xustiza.
De conformidade cos informes favorables de declaración de utilidade pública, emitidos polos instrutores dos respectivos expedientes,
RESOLVO:
Declarar de utilidade pública as seguintes asociacións inscritas no Rexistro Provincial de Asociacións da Coruña:
Denominación		Nº de rexistro
Asociación Coruñesa
de Esclerosis Múltiple	1977/4641/1ª
Asociación de Nais e Pais
de Persoas con Discapacidade
Intelectual da Comarca
do Sar-AMIPA	1996/4418/1ª
Santiago de Compostela, 30 de setembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
RESOLUCIÓN do 24 de setembro de 2009 pola que se dá publicidade ás axudas concedidas ao abeiro da Orde do 31 de decembro de 2008, pola que se establecen as bases reguladoras e se procede á convocatoria para o ano 2009 de subvencións, en réxime de concorrencia competitiva, para a modernización de comercios situados en zonas rurais da Comunidade Autónoma de Galicia (Diario Oficial de Galicia número 32, do 16 de febreiro).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 16/10/2009

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e o artigo 20 da orde reguladora, procédese á publicación das subvencións concedidas por resolución do conselleiro de Economía e Industria, relacionadas no anexo.
Norma reguladora: Orde do 31 de decembro de 2008, pola que se establecen as bases reguladoras para a concesión, en réxime de concorrencia competitiva, de subvencións, para a modernización de comercios situados en zonas rurais da Comunidade Autónoma de Galicia en desenvolvemento do Plan de renovación e mellora do comercio galego, e se procede á súa convocatoria para o ano 2009 (IN218A).
Finalidade da subvención: modernización de comercios situados en zonas rurais.
Crédito orzamentario: 1.800.000 .
Aplicación orzamentaria: 44.03.751A.770.3.
Santiago de Compostela, 24 de setembro de 2009.
P.D. (Orde 30-4-2009, DOG nº 87)
José Riesgo Boluda
Secretario xeral da Consellería de Economía e Industria
Ver referencia pdf "20300D003P007.PDF"
ORDE do 9 de outubro de 2009 pola que se conceden axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/10/2009

Por Orde do 3 de abril de 2009 (DOG do 16 de abril), a Consellería de Educación e Ordenación Universitaria convocou axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2009.
Reunida a comisión prevista no punto oitavo da citada orde, de acordo coa proposta formulada por ela e de conformidade co punto décimo da orde de referencia,
RESOLVO:
Primeiro.-Concederlles as axudas, nas contías que se sinalan, ás confederacións, federacións de pais de alumnos e ás asociacións de pais de alumnos de centros de educación especial relacionadas no anexo I a esta orde.
Segundo.-Desestimar as solicitudes presentadas polas asociacións de pais de alumnos dos centros que se relacionan no anexo II a esta orde, polas causas que se indican.
Terceiro.-Para facer efectivo o pagamento das axudas, os beneficiarios presentarán na Dirección Xeral de Centros e Recursos Humanos, Subdirección Xeral de Centros, Servizo de Xestión de Programas Educativos, antes do día 31 de outubro de 2009 a seguinte documentación:
a) A xustificación dos gastos realizados, mediante orixinais ou copias compulsadas de facturas, nóminas e outros documentos e a acreditación do seu pagamento. Non se admiten recibos como xustificación dos gastos.
b) Unha declaración de conxunto das axudas solicitadas, tanto das aprobadas ou concedidas como das pendentes de resolución, para a mesma finalidade, procedente das distintas administracións ou entes públicos ou privados, nacionais ou internacionais.
Cuarto.-Contra esta orde, que esgota a vía administrativa, os interesados poderán interpoñer recurso potestativo de reposición no prazo de un mes, contado a partir do día seguinte ao da publicación no Diario Oficial de Galicia, perante o conselleiro de Educación e Ordenación Universitaria, segundo o disposto na Lei 4/1999, do 13 de xaneiro (BOE do 14 de xaneiro), de modificación da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro), ou ben poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da publicación, conforme se establece na Lei 29/1998, do 13 de xullo, reguladora da xurisdición contencioso-administrativa (BOE do 14 de xullo).
Santiago de Compostela, 9 de outubro de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "20300D004P011.PDF"
ORDE do 14 de outubro de 2009 pola que se publica a relación de centros seleccionados para a realización de plans de autoavaliación e mellora da calidade da educación en centros educativos para o curso escolar 2009-2010, convocados pola Orde do 24 de marzo de 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/10/2009

A Orde do 24 de marzo de 2009 pola que se convoca a selección e renovación de plans de autoavaliación e mellora da calidade da educación en centros educativos para o curso 2009-2010 establece o procedemento para a súa concesión.
De acordo co artigo 12 da citada orde, unha vez estudadas pola comisión de selección as solicitudes presentadas, feita a proposta provisional de resolución e vista a acta coa proposta definitiva da comisión de selección,
RESOLVO:
Primeiro.-Seleccionar para a realización de plans de autoavaliación e mellora da calidade da educación en centros educativos para o curso escolar 2009-2010 os centros educativos que figuran no anexo a esta orde e conceder para a súa realización as contías que nel se recollen.
Segundo.-Contra a resolución publicada nesta orde poderase recorrer potestativamente mediante recurso de reposición ante o conselleiro de Educación e Ordenación Universitaria, no prazo dun mes, a partir do día seguinte ao da data de publicación no Diario Oficial de Galicia, conforme o disposto nos artigos 116 e 117 da Lei 30/1992, coas modificacións da Lei 4/1999, de réxime xurídico das administracións públicas e do procedemento administrativo común, ou ben directamente mediante o recurso contencioso-administrativo ante o Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 14 de outubro de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "20500D006P014.PDF"
RESOLUCIÓN do 22 de setembro de 2009 pola que se nomean os membros que integran a Comisión de Heráldica da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — II. AUTORIDADES E PERSOAL — 20/10/2009

Á Comisión de Heráldica, creada polo Decreto 258/1992, do 10 de setembro, como órgano consultivo da Xunta de Galicia, correspóndelle emitir informe vinculante nos procedementos de aprobación, modificación ou rehabilitación de brasóns ou bandeiras das entidades locais, así como as demais facultades que se lle atribúan regulamentariamente.
Mediante o Decreto 369/1998, do 10 de decembro, regúlanse a composición e funcións da Comisión de Heráldica da Xunta de Galicia, co fin de adaptala á Lei 5/1997, do 22 de xullo, da Administración local de Galicia. Este decreto foi modificado polo Decreto 73/2006, do 20 de abril, co fin de adaptalo á estrutura e aos departamentos da Xunta de Galicia.
O artigo 8 do Decreto 73/2006, do 20 de abril, regula a composición e o nomeamento dos membros da Comisión de Heráldica da Xunta de Galicia. De acordo coas letras a) e b) do citado decreto, correspóndelle ao/a conselleiro/a con competencia en materia de Administración local a designación do vicepresidente e de catro vogais da Comisión de Heráldica.
Correspóndelle á Federación Galega de Municipios e Provincias a designación dun dos vogais da Comisión de Heráldica da Xunta de Galicia, de acordo coa letra c) do citado artigo 8 do Decreto 73/2006, do 20 de abril.
Consonte o parágrafo segundo do artigo 8.1º do Decreto 73/2006, do 20 de abril, o nomeamento de todos os membros que forman parte da Comisión de Heráldica será efectuado polo/a conselleiro/a con competencias na materia.
En virtude de todo o exposto,
DISPOÑO:
Nomear como membros da Comisión de Heráldica da Xunta de Galicia as persoas que a seguir se relacionan:
-Como vicepresidente da Comisión, Carlos Acuña Rubio, diplomado en xenealoxía, heráldica e nobiliaria.
-Como vogal, Eligio Rivas Quintas, doutor en filoloxía románica.
-Como vogal, Francisco Fariña Busto, licenciado en xeografía e historia.
-Como vogal, José García Oro, doutor en teoloxía, historia eclesiástica e filosofía e letras.
-Como vogal, Miguel Pereira Figueroa, licenciado en filosofía e letras.
-Como vogal, José Manuel García Iglesias, catedrático de historia da arte, designado pola asociación de municipios e provincias máis representativas no territorio da comunidade autónoma.
Santiago de Compostela, 22 de setembro de 2009.
Alfonso Rueda Valenzuela
Conselleiro de Presidencia, Administracións
Públicas e Xustiza
ORDE do 13 de outubro de 2009 pola que se fai pública a ampliación do importe existente para a concesión das axudas ao abeiro da Orde do 19 de febreiro de 2009 pola que se establecen as bases reguladoras para a colaboración entre a Consellería de Innovación e Industria e as entidades colaboradoras para a renovación de equipamentos individuais de gas na Comunidade Autónoma de Galicia, e se procede á convocatoria para o ano 2009 das axudas para a adquisición dos novos equipamentos.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 22/10/2009

A Orde do 19 de febreiro de 2009, publicada no Diario Oficial de Galicia número 41, do 27 de febreiro, establece as bases reguladoras para a colaboración entre a Consellería de Innovación e Industria e as entidades colaboradoras para a renovación de equipamentos individuais de gas na Comunidade Autónoma de Galicia, e se procede a convocatoria para o ano 2009 das axudas para a adquisición dos novos equipamentos.
No seu artigo 2 precísase a aplicación orzamentaria e o importe económico previsto para o financiamento das ditas subvencións e, no seu artigo 1 parágrafo cuarto, sinálase que as cantidades recollidas no dito precepto se poderán incrementar como consecuencia de maior dispoñibilidade orzamentaria co fin de atender todas as solicitudes.
Co obxecto de poder amparar un maior número de solicitudes, e posto que a dotación inicial resulta insuficiente, tramítase o correspondente expediente de ampliación de crédito, polo que cómpre, mediante esta orde, ampliar a dotación orzamentaria para a anualidade 2009 consignada inicialmente para a concesión das mencionadas subvencións.
En consecuencia, de acordo co disposto no artigo 30 do Estatuto de autonomía de Galicia e facendo uso das facultades que me confire a Lei 9/2007, do 13 de xuño, de subvencións de Galicia, e a Lei 1/1983, reguladora da Xunta e da súa presidencia,
DISPOÑO:
Artigo único.
1. Amplíase a dotación orzamentaria que se establece na Orde do 19 de febreiro de 2009 pola que se establecen as bases reguladoras para a colaboración entre a Consellería de Innovación e Industria e as entidades colaboradoras para a renovación de equipamentos individuais de gas na Comunidade Autónoma de Galicia, e se procede á convocatoria para o ano 2009 das axudas para a adquisición dos novos equipamentos.
2. O incremento da dotación será de 57.126 euros para a anualidade 2009, con cargo á aplicación orzamentaria 44.04.741A.770.0 Seguranza industrial dos orzamentos xerais da Comunidade Autónoma de Galicia para o ano 2009.
Unha vez efectuado este incremento, o importe total da dotación orzamentaria para a anualidade 2009, ascende a 257.126 euros.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-A ampliación de crédito prevista no artigo único desta orde non afecta o prazo de presentación de solicitudes establecido na Orde do 19 de febreiro de 2009.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 13 de outubro de 2009.
Javier Guerra Fernández
Conselleiro de Economía e Industria
ORDE do 13 de outubro de 2009 pola que se lle dá publicidade á concesión das axudas dirixidas ao alumnado de centros sostidos con fondos públicos para realizar actividades de inmersión lingüística no verán de 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 22/10/2009

Cumpridos os trámites establecidos no artigo 7 da orde desta consellería do 2 de xaneiro de 2009 pola que se convocan axudas en réxime de concorrencia competitiva dirixidas ao alumnado de centros sostidos con fondos públicos para realizar actividades de inmersión lingüística no verán de 2009, esta consellería
RESOLVE:
Primeiro.-Dar publicidade á concesión das axudas para realizar actividades de inmersión lingüística no verán do 2009 ao alumnado que se cita no anexo desta orde.
Segundo.-Contra esta resolución definitiva de adxudicación, que esgota a vía administrativa, as persoas interesadas poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 13 de outubro de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "20700D009P014.PDF"
Ver referencia pdf "20700D010P015.PDF"
ORDE do 13 de outubro de 2009 pola que se dispón o cesamento de vogais en representación da Administración xeral do Estado nos consellos de administración das autoridades portuarias da Coruña; Ferrol-San Cibrao; Marín e ría de Pontevedra; Vigo e Vilagarcía de Arousa e a súa ría.
CONSELLERÍA DO MAR — II. AUTORIDADES E PERSOAL — 22/10/2009

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, no seu artigo 40 atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, e por proposta do presidente de Portos do Estado
DISPOÑO:
O cesamento dos seguintes vogais dos consellos de Administración das autoridades portuarias, e en representación da Administración xeral do Estado:
*Autoridade Portuaria da Coruña:
José María Álvarez González.
José Miguel Lubian García.
*Autoridade Portuaria de Ferrol-San Cibrao:
Gabriel Argüelles Pinto.
*Autoridade Portuaria de Marín e ría de Pontevedra:
José Llorca Ortega.
*Autoridade Portuaria de Vigo:
Ana María García López.
*Autoridade Portuaria de Vilagarcía de Arousa e a súa ría:
María Jesús Calvo Andrés.
Agradecéndolles os servizos prestados.
Santiago de Compostela, 13 de outubro de 2009.
Rosa María Quintana Carballo
Conselleira do Mar
b) NOMEAMENTOS CONSELLERÍA DO MAR
ORDE do 13 de outubro de 2009 pola que se dispón o nomeamento de vogais en representación da Administración xeral do Estado nos consellos de administración das autoridades portuarias da Coruña; Ferrol-San Cibrao; Marín e ría de Pontevedra; Vigo e Vilagarcía de Arousa e a súa ría.
CONSELLERÍA DO MAR — II. AUTORIDADES E PERSOAL — 22/10/2009

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, no seu artigo 40 atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta ao titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, por proposta do presidente de Portos do Estado
DISPOÑO:
O nomeamento dos seguintes vogais dos consellos de administración das autoridades portuarias, e en representación da Administración xeral do Estado:
*Autoridade Portuaria da Coruña.
José Manuel Pose Mesura.
Álvaro Sánchez Manzanares.
*Autoridade Portuaria de Ferrol-San Cibrao.
Manuel Gómez Martín.
*Autoridade Portuaria de Marín e ría de Pontevedra.
Ignacio Rodríguez Sánchez-Arévalo.
*Autoridade Portuaria de Vigo.
Gabriel Argüelles Pinto.
*Autoridade Portuaria de Vilagarcía de Arousa e a súa ría.
Javier Martínez Aranzábal.
Santiago de Compostela, 13 de outubro de 2009.
Rosa María Quintana Carballo
Conselleira do Mar
CORRECCIÓN de erros.-Orde do 30 de setembro de 2009 pola que se declaran de utilidade pública diversas asociacións.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/10/2009

Advertido erro na dita orde publicada no Diario Oficial de Galicia número 203, do 16 de outubro de 2009, cómpre facer as seguintes correccións:
Na páxina 16.247, columna segunda, onde consta a denominación e o nº de rexistro, existe erro nos números de rexistro; onde di: «Asociación Coruñesa de Esclerosis Multiple, nº rexistro 1977/4641/1ª», debe dicir: «1995/3914/1ª», e onde di: «Asociación de Nais e Pais de Persoas con Discapacidade Intelectual da Comarca do Sar-AMIPA, nº de rexistro 1996/4418/1ª», debe dicir: «1997/4641/1ª».
RESOLUCIÓN do 8 de outubro de 2009, da Secretaría Xeral da Igualdade, pola que se procede á publicación das subvencións concedidas ao abeiro da Resolución do 14 de xullo de 2009, pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria (Diario Oficial de Galicia número 138, do 16 de xullo).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/10/2009

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no artigo 18 da Resolución do 14 de xullo de 2009 pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria, procédese á publicación das subvencións concedidas ao abeiro da citada Resolución do 14 de xullo de 2009.
Finalidade da axuda. Estas axudas teñen como finalidade fortalecer e consolidar o movemento asociativo e potenciar o empoderamento e a participación social das mulleres galegas.
Norma reguladora. Resolución do 14 de xullo de 2009 pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria.
Crédito orzamentario: 258.750 euros.
Partidas orzamentarias: 40.40.313B.480.0 (190.000 ) e 40.40.313B.481.2 (68.750 ).
Entidades beneficiarias da subvención e importe concedido a cada unha delas: ver anexo.
Santiago de Compostela, 8 de outubro de 2009.
Marta González Vázquez
Secretaria xeral da Igualdade
Ver referencia pdf "20700D005P008.PDF"
Ver referencia pdf "20700D006P009.PDF"
RESOLUCIÓN do 14 de setembro de 2009, da Secretaría Xeral de Medios, pola que se dá publicidade aos convenios de colaboración subscritos por esta secretaría xeral no segundo cuadrimestre do ano 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/10/2009

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración subscritos pola Secretaría Xeral de Medios (sección/servizo: 40.30), no segundo cuadrimestre do ano 2009, os cales se relacionan no anexo a esta resolución.
Santiago de Compostela, 14 de setembro de 2009.
Alfonso Cabaleiro Durán
Secretario xeral de Medios
Ver referencia pdf "20600D003P008.PDF"
CORRECCIÓN de erros.-Resolución do 25 de setembro de 2009 pola que se publican as bases reguladoras das axudas para a habilitación de liñas de financiamento de circulante subsidiado e avalado para autónomos e microempresas, instrumentadas mediante convenio de colaboración entre o Instituto Galego de Promoción Económica (Igape), as sociedades de garantía recíproca e as entidades financeiras adheridas.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 30/10/2009

Advertido o erro de que no anexo I (Solicitude de axuda) da referida resolución, publicada no DOG nº 191, do 29 de setembro de 2009, figura o logo da Unión Europea-Fondo Social Europeo, é necesario substituír o dito anexo polo que se xunta con esta corrección.
Ver referencia pdf "21300D011P125.PDF"
CORRECCIÓN de erros.-Orde do 26 de outubro de 2009 pola que se aproba a convocatoria de subvencións para o financiamento de plans de formación sectoriais dirixidos prioritariamente a persoas traballadoras ocupadas mediante a subscrición de convenios de ámbito autonómico, en aplicación da Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta e se establecen as bases reguladoras para a concesión de subvencións públicas destinadas ao seu financiamento.
CONSELLERÍA DE TRABALLO E BENESTAR — III. OUTRAS DISPOSICIÓNS — 30/10/2009

Advertidos erros e omisións na publicación da devandita orde, publicada no Diario Oficial de Galicia nº 211, do mércores, 28 de outubro de 2009, cómpre facer as oportunas correccións:
Primeira.-O anexo que figuran na páxina 16.768 e seguintes coa denominación: «ANEXO Accións formativas priorizadas-sectoriais», debe figurar co nome: «ANEXO III Accións formativas priorizadas-sectoriais».
Segunda.-Publicar a seguir os anexos I, II e IV:
Ver referencia pdf "21300D008P015.PDF"
RESOLUCIÓN do 29 de setembro de 2009, da Dirección Xeral de Conservación da Natureza, pola que se lles dá publicidade aos beneficiarios das axudas concedidas ao abeiro da Orde do 19 de decembro de 2008 pola que se establecen as bases reguladoras e se convocan para o ano 2009 axudas para a mellora do hábitat da perdiz rubia.
CONSELLERÍA DO MEDIO RURAL — III. OUTRAS DISPOSICIÓNS — 28/10/2009

De conformidade co disposto no artigo 15 da Lei 9/2007, de subvencións de Galicia, no artigo 78.8º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no artigo 11 da Orde do 19 de decembro de 2008 pola que se establecen as bases reguladoras e se convocan para o ano 2009 axudas para a mellora do hábitat da perdiz rubia, procédese pola presente á publicación do extracto das axudas outorgadas pola Consellería do Medio Rural ao abeiro da citada orde.
Deste xeito, cómpre sinalar, polo que atinxe ás axudas concedidas con cargo aos orzamentos xerais da Comunidade Autónoma de Galicia para o ano 2009, o seguinte:
a) Norma reguladora da convocatoria: Orde do 19 de decembro de 2008 pola que se establecen as bases reguladoras e se convocan para o ano 2009 axudas para a mellora do hábitat da perdiz rubia.
b) Aplicación orzamentaria: 15.02.541B.781.0.
c) Crédito orzamentario: 160.000 .
d) Destinatarios: titulares de tecores galegos e agrupacións destes que, aínda carecendo de personalidade xurídica, fagan unha solicitude conxunta.
e) Beneficiarios e importe das axudas: as recollidas no anexo
Santiago de Compostela, 29 de setembro de 2009.
Ricardo García-Borregón Millán
Director xeral de Conservación da Natureza
Ver referencia pdf "21100D010P060.PDF"
RESOLUCIÓN do 5 de outubro de 2009, da Dirección Xeral de Conservación da Natureza, pola que se lles dá publicidade aos beneficiarios das axudas concedidas ao abeiro da Orde do 19 de decembro de 2008 pola que se establecen as bases reguladoras para a concesión de axudas a entidades colaboradoras de pesca fluvial para o fomento da riqueza piscícola e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 28/10/2009

De conformidade co disposto no artigo 18 da Lei 38/2003, xeral de subvencións, no artigo 78.8º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no artigo 10 da Orde do 19 de decembro de 2008 pola que se establecen as bases reguladoras para a concesión de axudas a entidades colaboradoras de pesca fluvial para o fomento da riqueza piscícola e se convocan para o ano 2009, procédese por medio desta resolución á publicación do extracto das axudas outorgadas pola Consellería do Medio Rural ao abeiro da Orde do 19 de decembro de 2008 pola que se establecen as bases reguladoras para a concesión de axudas a entidades colaboradoras de pesca fluvial para o fomento da riqueza piscícola e se convocan para o ano 2009.
Deste xeito, cómpre sinalar, polo que atinxe ás axudas concedidas con cargo aos orzamentos xerais da Comunidade Autónoma de Galicia para o ano 2009, o seguinte:
a) Norma reguladora da convocatoria: Orde do 19 de decembro de 2008 pola que se establecen as bases reguladoras para a concesión de axudas a entidades colaboradoras de pesca fluvial para o fomento da riqueza piscícola e se convocan para o ano 2009.
b) Aplicación orzamentaria: 49.06.541B.781.0.
c) Crédito orzamentario: 200.000 .
d) Destinatarios: sociedades ou asociacións que teñan o nomeamento de entidade colaboradora, de conformidade co disposto na Lei 7/1992, do 24 de xullo, de pesca fluvial, e no Regulamento de ordenación da pesca fluvial e dos ecosistemas acuáticos continentais.
e) Entidades beneficiarias, importe e finalidade das axudas:
Ver referencia pdf "21100D011P061.PDF"
Santiago de Compostela, 5 de outubro de 2009.
Ricardo García-Borregón Millán
Director xeral de Conservación da Natureza
ORDE do 16 de outubro de 2009 pola que se modifica a Orde do 1 de abril de 2009 pola que se establecen as bases reguladoras para a concesión, en réxime de concorrencia competitiva, de subvencións a asociacións, fundacións e entidades culturais sen ánimo de lucro para o equipamento e mellora dos seus locais, e se procede á súa convocatoria para o ano 2009.
CONSELLERÍA DE CULTURA E TURISMO — III. OUTRAS DISPOSICIÓNS — 28/10/2009

Con data do 8 de abril de 2009 (DOG número 68) publicouse a orde desta consellería do 1 de abril de 2009, pola que se convocaban axudas para a concesión, en réxime de concorrencia competitiva, de subvencións a asociacións, fundacións e entidades culturais sen ánimo de lucro para o equipamento e mellora dos seus locais.
No artigo 9.2º da devandita orde establecíase que os beneficiarios da subvención quedan obrigadas a xustificar a totalidade do orzamento antes do 1 de novembro de 2009.
No día de hoxe e dado que o número de solicitudes presentadas superou as expectativas, xerouse unha complexidade na xestión e unha carga de traballo que supón un atraso na resolución da convocatoria.
Visto o anterior;
DISPOÑO:
Artigo 1º.-Ampliación do prazo de xustificación.
Ampliar ata o 30 de novembro de 2009 o prazo límite previsto no artigo 9.2º da orde de convocatoria para a xustificación da totalidade do orzamento.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de outubro de 2009.
Roberto Varela Fariña
Conselleiro de Cultura e Turismo
RESOLUCIÓN do 24 de agosto de 2009 pola que se lles dá publicidade aos beneficiarios das axudas concedidas para a conservación e a restauración de bens do patrimonio etnográfico de Galicia.
CONSELLERÍA DE CULTURA E TURISMO — III. OUTRAS DISPOSICIÓNS — 28/10/2009

Esta consellería resolveu a publicación da primeira relación de beneficiarios, que se especifican no anexo, das axudas concedidas no ano 2009 ao abeiro da Orde do 3 de abril de 2009 pola que se establecen as bases reguladoras que rexerán axudas destinadas a actividades de fomento para a conservación e a restauración de bens do patrimonio etnográfico de Galicia.
Estas axudas fináncianse con cargo á aplicación orzamentaria 47.03.433A.781.0 dos vixentes orzamentos xerais da Comunidade Autónoma de Galicia para o ano 2009.
O que se fai público para xeral coñecemento.
Santiago de Compostela, 24 de agosto de 2009.
Roberto Varela Fariña
Conselleiro de Cultura e Turismo
Ver referencia pdf "21100D004P016.PDF"
Ver referencia pdf "21100D006P017.PDF"
ORDE do 21 de outubro de 2009 pola que se resolve a convocatoria de bolsas de prórroga para a realización dos estudos de terceiro ciclo nas universidades do sistema universitario de Galicia cofinanciadas polo Fondo Social Europeo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/10/2009

Pola Orde do 13 de xullo de 2009 (DOG do 21 de xullo) convocáronse bolsas de prórrogas para a realización dos estudos de terceiro ciclo nas universidades do sistema universitario de Galicia cofinanciadas polo Fondo Social Europeo.
A Secretaría Xeral de Universidades comprobou que as solicitudes presentadas reúnen os requisitos establecidos nas bases da convocatoria.
En consecuencia, de acordo co establecido na orde de convocatoria, e atendendo ao informe-proposta do secretario xeral de Universidades, esta consellería
RESOLVE:
Primeiro.-Conceder unha bolsa para a realización da prórroga dos estudos de terceiro ciclo por un novo período de doce meses comprendidos entre o 1 de outubro de 2009 e o 30 de setembro de 2010 aos seguintes bolseiros e bolseiras que cumpren cos requisitos establecidos no artigo 4º da orde de convocatoria:
Ver referencia pdf "21100D003P015.PDF"
Segundo.-Consonte co artigo 7 da orde de convocatoria, as solicitudes non incluídas na resolución de concesión entenderanse desestimadas e publicaranse na páxina web da Consellería de Educación e Ordenación Universitaria e no taboleiro de anuncios da citada consellería, coa indicación expresa dos motivos de exclusión, polo que se entenderán notificados os/as solicitantes, de conformidade coa Lei 30/1992, do 26 de novembro, de réxime xurídico das administracións públicas e do procedemento administrativo común.
Terceiro.-A aceptación da bolsa e o seu pagamento farase segundo o establecido nos artigos 8 e 9 da orde de convocatoria.
Cuarto.-O incumprimento por parte dos beneficiarios das bases establecidas na orde de convocatoria, suporá a perda do dereito a percibir a subvención correspondente.
Quinto.-Contra esta resolución, que esgota a vía administrativa, os/as interesados/as poderán interpoñer recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Sexto.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de outubro de 2009.
Jesús Vázquez Abad
Conselleiro de Educación e Ordenación Universitaria
ORDE do 28 de setembro de 2009 pola que se amplía o prazo de presentación da documentación de xustificación establecido na Orde do 11 de xuño de 2009 pola que se establecen as bases que rexen as subvencións destinadas a entidades locais de Galicia para a realización de actividades dirixidas á xuventude, para a promoción da información xuvenil e para a incorporación da xuventude ás novas tecnoloxías durante o ano 2009, e se procede á súa convocatoria.
CONSELLERÍA DE TRABALLO E BENESTAR — III. OUTRAS DISPOSICIÓNS — 28/10/2009

O 29 de xuño publicouse no DOG nº 125 a citada Orde do 11de xuño de 2009.
O artigo 14 da mencionada orde establece o prazo de xustificación da subvención dispoñendo como data límite para a súa presentación o 20 de outubro de 2009.
Non obstante, por causas sobrevidas, o prazo establecido resulta de difícil cumprimento, polo que, co fin da garantir a maior eficacia posible da convocatoria das referidas subvencións, é procedente ampliar o devandito prazo para a súa xustificación.
De acordo co anterior, vista a Lei 9/2007, do 13 de xuño, de subvencións de Galicia e o Decreto 11/2009, do 8 de xaneiro, polo que se aproba o seu regulamento,
DISPOÑO:
Artigo único.-Ampliación do prazo de xustificación.
Amplíase ata o día 10 de novembro de 2009 o límite do prazo de presentación da documentación xustificativa previsto no artigo 14 da Orde do 11 de xuño de 2009 pola que se establecen as bases que rexen as subvencións destinadas a entidades locais de Galicia para a realización de actividades dirixidas á xuventude, para a promoción da información xuvenil e para a incorporación da xuventude ás novas tecnoloxías durante o ano 2009, e se procede á súa convocatoria.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de setembro de 2009.
Beatriz Mato Otero
Conselleira de Traballo e Benestar
ORDE do 29 de outubro de 2009 de modificación  do artigo 14.1º do anexo I da Orde do 31 de decembro de 2008 da Consellería de Innovación e Industria (Diario Oficial de Galicia do 17 de febreiro de 2009), pola que se aproban as bases para a concesión de subvencións para adecuación dos establecementos comerciais ao seu contorno competitivo en desenvolvemento do Plan de renovación e mellora do comercio galego e se procede á súa convocatoria para o ano 2009. (Código de procedemento IN214A).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 30/10/2009

Pola Orde do 31 de decembro de 2008 aprobáronse as bases reguladoras para a concesión de subvencións para adecuación dos establecementos comerciais ao seu contorno competitivo en desenvolvemento do Plan de renovación e mellora do comercio galego, e procedeuse á súa convocatoria para o ano 2009.
No artigo 14º.1 da devandita orde establécese que, para cobrar a subvención concedida, a persoa beneficiaria deberá presentar a documentación sinalada nel, tendo de prazo para presentala ata o 30 de outubro de 2009.
Tendo en conta o atraso producido na resolución das solicitudes de concesión das devanditas subvencións, motivado polo volume das presentacións e polo longo proceso de avaliación e co fin de viabilizar os procesos de xestión e dado que non se causa prexuízo a terceiros, procede modificar o referido precepto.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
DISPOÑO:
Artigo único.-Modificación do artigo 14º.1 do anexo I da Orde do 31 de decembro de 2008 pola que se aproban as bases para a concesión de subvencións para adecuación dos establecementos comerciais ao seu contorno competitivo en desenvolvemento do Plan de renovación e mellora do comercio galego e se procede á súa convocatoria para o ano 2009 (Código de procedemento IN214A).
O primeiro parágrafo do punto 1 do artigo 14º do anexo I da referida orde queda redactado nos seguintes termos:
«1. Para cobrar a subvención concedida, a persoa beneficiaria deberá presentar a seguinte documentación en orixinal ou copia compulsada nos lugares sinalados no artigo 2º da convocatoria, tendo de prazo para presentala ata o 21 de novembro de 2009:
(...)»
Disposición derradeira
Esta orde entrará en vigor o día da súa publicación no Diario Oficial de Galicia.
Santiago de Compostela, 29 de outubro de 2009.
Javier Guerra Fernández
Conselleiro de Economía e Industria
ORDE do 16 de outubro de 2009 pola que se modifica a Orde do 2 de febreiro de 2009, pola que se regula a concesión de axudas por danos provocados nos establecementos comerciais, industriais, turísticos e mercantís e nas infraestruturas enerxéticas e turísticas de titularidade municipal, pola que se desenvolve o Decreto 13/2009, do 29 de xaneiro, de medidas urxentes para a reparación dos danos causados polo temporal acaecido en Galicia a partir do día 23 de xaneiro de 2009.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 30/10/2009

A Consellería de Innovación e Industria ditou a Orde do 2 de febreiro de 2009 pola que se regulaba a concesión de axudas por danos provocados nos establecementos comerciais, industriais, turísticos e mercantís e nas infraestruturas enerxéticas e turísticas de titularidade municipal, pola que se desenvolve o Decreto 13/2009, do 29 de xaneiro, de medidas urxentes para a reparación dos danos causados polo temporal acaecido en Galicia a partir do día 23 de xaneiro de 2009 (Diario Oficial de Galicia nº 23, do 3 de febreiro).
O artigo 6, relativo ao crédito destinado ás axudas, establece que se destinará unha contía de 3.800.000 euros sen prexuízo de ulteriores variacións producidas como consecuencia dunha maior dispoñibilidade orzamentaria, que no caso de se producir serían obxecto de publicación no Diario Oficial de Galicia e non suporía a apertura dun novo prazo de presentación de solicitudes. O devandito artigo establece que para as axudas relativas a infraestruturas enerxéticas municipais o financiamento se imputará ao crédito previsto na aplicación orzamentaria seguinte: 10.03.733B.760.7, polo importe de 800.000 euros.
Por Orde do 16 de xullo de 2009 modificouse o artigo 6 da devandita Orde do 2 de febreiro de 2009, no referente ao crédito orzamentario da partida 44.04.733B.760.7, que pasa a ser de 1.950.0000 euros, debido ao elevado número de solicitudes presentadas na modalidade de infraestruturas enerxéticas municipais e o seu importe subvencionable.
Tendo en conta que, despois da modificación a que se fai referencia no parágrafo anterior, o investimento subvencionable segue a superar a contía dispoñible na partida orzamentaria correspondente, é necesario incrementar novamente o crédito para poder atender todas as solicitudes.
En consecuencia, en uso das atribucións que me foron conferidas,
DISPOÑO:
Artigo único
Modificar o artigo 6 da Orde da Consellería de Innovación e Industria do 2 de febreiro de 2009, no referente ao crédito orzamentario da partida 44.04.733B.760.7, que pasa a ser de 2.250.0000 euros.
Santiago de Compostela, 16 de outubro de 2009.
Javier Guerra Fernández
Conselleiro de Economía e Industria